CELEX: 32011D0196
Language: sk
Date: 2011-03-29 00:00:00
Title: 2011/196/EÚ: Rozhodnutie Komisie z  29. marca 2011 o súlade normy EN 14682:2007 týkajúcej sa šnúr a sťahovacích šnúr na detskom oblečení s požiadavkou všeobecnej bezpečnosti stanovenou v smernici Európskeho parlamentu a Rady 2001/95/ES a o uverejnení odkazu na normu v úradnom vestníku [oznámené pod číslom K(2011) 1860]  Text s významom pre EHP

30.3.2011   
            
            
               SK
            
            
               Úradný vestník Európskej únie
            
            
               L 82/8
            
         ROZHODNUTIE KOMISIE
   z 29. marca 2011
   o súlade normy EN 14682:2007 týkajúcej sa šnúr a sťahovacích šnúr na detskom oblečení s požiadavkou všeobecnej bezpečnosti stanovenou v smernici Európskeho parlamentu a Rady 2001/95/ES a o uverejnení odkazu na normu v úradnom vestníku
   [oznámené pod číslom K(2011) 1860]
   (Text s významom pre EHP)
   (2011/196/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 2,
   po porade so stálym výborom zriadeným v súlade s článkom 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov (2),
   keďže:
   
               (1)
            
            
               V článku 3 ods. 1 smernice 2001/95/ES sa výrobcom ukladá povinnosť uvádzať na trh len bezpečné výrobky.
            
         
               (2)
            
            
               Podľa článku 3 ods. 2 smernice 2001/95/ES sa výrobok považuje za bezpečný, pokiaľ ide o riziká a kategórie rizík, na ktoré sa vzťahujú príslušné vnútroštátne normy, ak je v súlade s nezáväznými vnútroštátnymi normami transponujúcimi európske normy, odkazy na ktoré musia byť uverejnené v Úradnom vestníku Európskej únie v súlade s článkom 4 ods. 2 príslušnej smernice.
            
         
               (3)
            
            
               V súlade s článkom 4 ods. 1 príslušnej smernice by mali európske normalizačné orgány stanoviť európske normy na základe mandátov určených Komisiou. Komisia uverejňuje odkazy na takéto normy.
            
         
               (4)
            
            
               V článku 4 ods. 2 príslušnej smernice sa stanovuje postup pri uverejňovaní odkazov na normy prijaté európskymi normalizačnými orgánmi pred nadobudnutím účinnosti príslušnej smernice. Pokiaľ takéto normy zabezpečujú súlad s požiadavkou všeobecnej bezpečnosti, Komisia pristúpi k uverejneniu odkazov na tieto normy v Úradnom vestníku Európskej únie. V takýchto prípadoch Komisia postupuje v súlade s článkom 15 ods. 2 príslušnej smernice a z vlastnej iniciatívy alebo na žiadosť členského štátu rozhoduje o tom, či daná norma vyhovuje požiadavke všeobecnej bezpečnosti. Komisia rozhoduje o uverejnení odkazu na príslušnú normu po porade s výborom zriadeným na základe článku 5 smernice 98/34/ES. Komisia oznamuje svoje rozhodnutie členským štátom.
            
         
               (5)
            
            
               V novembri 2000 poslala Komisia Európskemu výboru pre normalizáciu (CEN) mandát M/309, ktorým ho poverila navrhnutím európskych noriem bezpečnosti s cieľom predchádzať riziku uškrtenia, úrazu a uviaznutia spôsobenému šnúrami a sťahovacími šnúrami na detskom oblečení.
            
         
               (6)
            
            
               CEN prijal v reakcii na mandát Komisie normu EN 14682:2004. Komisia uverejnila odkaz na ňu v Úradnom vestníku Európskej únie
                   (3).
            
         
               (7)
            
            
               V septembri 2007 sa norma EN 14682:2004 nahradila novou verziou, ktorú prijal CEN. V tejto verzii sú vysvetlené požiadavky na šnúry a sťahovacie šnúry nachádzajúce sa na oblečení pre deti a sú v nej zahrnuté vysvetľujúce nákresy. Odkaz na normu EN 14682:2007 nie je uverejnený v Úradnom vestníku Európskej únie.
            
         
               (8)
            
            
               V období od novembra 2008 do februára 2010 orgány 11 členských štátov vykonávajúce dohľad nad trhom spoločne skúmali súlad detských odevov ponúkaných na trhu s požiadavkami normy EN 14682:2007. Tento projekt bol spolufinancovaný z prostriedkov Komisie (4).
            
         
               (9)
            
            
               Orgány členských štátov vykonávajúce dohľad nad trhom, ktoré sa zúčastnili na príslušnom projekte, predložili viac ako 400 hlásení RAPEX týkajúcich sa odevov, ktoré nespĺňajú požiadavky normy EN 14682:2007. Tieto hlásenia predstavovali významný podiel celkového počtu hlásení RAPEX v roku 2009 (5).
            
         
               (10)
            
            
               Vďaka tomuto spoločnému projektu sa takisto podporilo šírenie poznatkov a zvýšenie informovanosti o požiadavkách normy EN 14682:2007 u hospodárskych subjektov v dodávateľskom reťazci.
            
         
               (11)
            
            
               Podľa Komisie je normou EN 14682:2007 mandát M/309 splnený, táto norma je v súlade s požiadavkou všeobecnej bezpečnosti stanovenou smernicou 2001/95/ES a odkaz na ňu by sa mal uverejniť v Úradnom vestníku Európskej únie v súlade s postupom stanoveným v článku 4 ods. 2 prvom pododseku.
            
         
               (12)
            
            
               Toto rozhodnutie o súlade normy EN 14682:2007 s požiadavkou všeobecnej bezpečnosti sa prijíma z iniciatívy Komisie.
            
         
               (13)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného smernicou 2001/95/ES,
            
         PRIJALA TOTO ROZHODNUTIE:
   Článok 1
   Norma EN 14682:2007 „Bezpečnosť detského oblečenia. Šnúry a sťahovacie šnúry na detskom oblečení. Špecifikácie“ spĺňa požiadavku všeobecnej bezpečnosti stanovenú v smernici 2001/95/ES, pokiaľ ide o riziká, na ktoré sa vzťahuje.
   Článok 2
   Odkaz na normu EN 14682:2007 sa uverejní v sérii C Úradného vestníka Európskej únie a nahrádza odkaz na normu EN 14682: 2004
   Článok 3
   Toto rozhodnutie je určené členským štátom.
   
      V Bruseli 29. marca 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 11, 15.1.2002, s. 4.
   
      (2)  Ú. v. ES L 204, 21.7.1998, s. 37.
   
      (3)  Ú. v. EÚ L 200, 22.7.2006, s. 35; Ú. v. EÚ C 171, 22.7.2006, s 23.
   
      (4)  http://ec.europa.eu/consumers/safety/news/index_en.htm.
   
      (5)  http://ec.europa.eu/consumers/safety/rapex/docs/2009_rapex_report_en.pdf.